
	Νέος Κύκλος διαλέξεων

«Προς την Επανάσταση

και τη συγκρότηση του Ελληνικού Κράτους».

--------------------------------------------------------------------------------------

18ος αι.: Η οικονομική αναγέννηση
Διάλεξη Βασίλη Καρδάση
στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια θα πραγματοποιήσουν στο Σπίτι της Κύπρου, Ξενοφώντος 2Α Σύνταγμα, την Τετάρτη  23 Νοεμβρίου 2016 και ώρα 20:00 διάλεξη με θέμα, 18ος αι.: Η οικονομική αναγέννηση, που πραγματοποιείται στο πλαίσιο του δεύτερου κύκλου διαλέξεων με τον γενικό τίτλο Προς την Επανάσταση και τη συγκρότηση του Ελληνικού Κράτους με ομιλητή τον Καθηγητή Πανεπιστημίου Κρήτης κ. Βασίλη Καρδάση. 
Λίγο πριν από τα μέσα του 18ου αιώνα εκδηλώνεται αξιόλογη εμπορική δραστηριότητα στον δυτικό ελλαδικό χώρο της οθωμανοκρατούμενης ελληνικής χερσονήσου. Ιδιαίτερα μετά τη Συνθήκη του Κιουτσούκ-Καϊναρτζή (1774) και εξαιτίας της ευρείας επέκτασης των συστατικών της Βιομηχανικής Επανάστασης, οι εμπορικές ανταλλαγές θα πολλαπλασιαστούν σε όγκο και αξία, ενώ θα αναδυθεί με δυναμικό τρόπο η ναυτιλία των νησιών του Αιγαίου. Οι ναπολεόντιοι πόλεμοι που θα ξεσπάσουν στα τέλη του 18ου αιώνα, θα αποτελέσουν τον αιτιακό παράγοντα της συσσώρευσης εμπορικού κεφαλαίου για τους Έλληνες εμποροκαραβοκύρηδες, έτσι ώστε, σε συνδυασμό με τις ιδεολογικές και κοινωνικές διαφοροποιήσεις, να επιταχυνθούν οι εξελίξεις που οδήγησαν στην έκρηξη του Απελευθερωτικού Αγώνα του 1821.

Ο Βασίλης Καρδάσης γεννήθηκε στη Δημητσάνα της Αρκαδίας το 1956. Σπούδασε οικονομικά στο Πανεπιστήμιο Αθηνών και οικονομική ιστορία στο Πανεπιστήμιο Paris I της Γαλλίας. Υποστήριξε τη διδακτορική του διατριβή στο Τμήμα Πολιτικών Επιστημών του Πανεπιστημίου Αθηνών το 1986. Έχει δημοσιεύσει μονογραφίες και άρθρα στην Ελλάδα και το εξωτερικό σχετικά με την οικονομική και κοινωνική ιστορία του νεότερου Ελληνισμού. Οι μελέτες του αναφέρονται κυρίως στα ζητήματα του εμπορίου, της ναυτιλίας και της ελληνικής διασποράς. Από το 1987 διδάσκει ευρωπαϊκή και ελληνική οικονομική ιστορία στο Τμήμα Οικονομικών Επιστημών του Πανεπιστημίου Κρήτης, όπου σήμερα είναι Καθηγητής. Την περίοδο 2012-2015 ήταν αναπληρωτής πρύτανη στο Πανεπιστήμιο Κρήτης, ενώ σήμερα είναι πρόεδρος της Διοικούσας Επιτροπής του Ελληνικού Ανοικτού Πανεπιστημίου.

ΕΤΑΙΡΕΙΑ ΜΕΛΕΤΗΣ ΕΡΓΟΥ ΙΩΑΝΝΗ ΚΑΠΟΔΙΣΤΡΙΑ

www.ioanniskapodistrias.com
Σκοπός της είναι η επιστημονική μελέτη ιστορικών θεμάτων (πολιτικών - στρατιωτικών - διπλωματικών - κοινωνικών - εκπαιδευτικών - οικονομικών κ.ο.κ.) της περιόδου από τον 16ο  έως τον 19ο  αιώνα. Συμμετέχει α) σε επιστημονικά συνέδρια/ημερίδες στην Ελλάδα και το εξωτερικό (Κύπρος, Ελβετία, Αυστρία, Ρωσία κ.ο.κ.), β) σε προγράμματα δημοσίων σχολείων με τη μορφή παρουσιάσεων-διαλέξεων. Συνεργάζεται με ελληνικά και ξένα Πανεπιστήμια και επιστημονικούς φορείς. Στηρίζει μεταπτυχιακούς φοιτητές και οργανώνει εκδηλώσεις συνδυάζοντας ιστορικά  γεγονότα  με  τη  μουσική.

